R. Rafaj, poslanec: (2006-08-02):
Dovoľte, aby som v mene poslaneckého klubu Slovenskej národnej strany vám predstavil možno trošku iný spôsob videnia programového vyhlásenia vlády. Skočím ad hoc k vedomostnej spoločnosti, keďže za mnou sedí náš pán minister. Oceňujem, že táto vláda chce podporovať centrá excelentnosti, a tým chce sa zamerať na mobilizáciu vnútorných zdrojov národa. Čiže nepozeráme sa smerom von, ale hľadáme to, čo máme doma, a potenciál národa, najmä mladej generácie, asi tím, ktorý ešte nebol sprivatizovaný a, dúfam, ani nikdy nebude. Táto časť prináša konjunkciu vedy a školstva a smeruje predovšetkým k jej praktickému využívaniu, pretože mám pocit, že v minulých volebných obdobiach išli síce paralelne vedľa seba tieto dve odvetvia, ale nespolupracovali spolu. Nedá mi nevyzdvihnúť podporu výchovy k vlastenectvu, ktoré vnímame ako jednu z hlavných európskych hodnôt. A práve túto hodnotu stavia do centra procesu vzdelávania. Chcel by som ešte zdôrazniť aj praktickosť tejto sekcie, a to v efektívnosti, teda záväzku prechodu kompetencií krajských školských úradov, teda prenosu výkonu štátnej správy na orgány samosprávy. Myslím si, že prináleží mu prívlastok poriadkový a systémotvorný už len tým, že urýchli diferenciáciu na univerzitné a neuniverzitné vysoké školy a urobí istý poriadok v tom raste nekontrolovanom vysokých škôl a v toľko kritizovanej znižovanej úrovni nášho vysokoškolského vzdelávania. Je záväzkový. A to oceňujem v tom, že povzbudzuje predovšetkým mladú generáciu tým, že nezavedie spoplatnenie vysokoškolského štúdia, teda práva na vzdelanie. Takisto oceňujem vytvorenie koncepcie štátnej politiky k deťom a k mládeži a k vytvoreniu nového zákona o mládeži. Ak by som to mal zhrnúť, tak táto časť programového vyhlásenia vlády hovorí veľmi výrazne o budúcnosti, o budúcnosti tejto krajiny, mojej a, dúfam, aj vašej vlasti a generácií, ktoré prídu po nás. Ako človek, ktorý zdieľa isté duchovné hodnoty a zaujíma sa aj to, čo je mimo tejto sály alebo mimo sféry ekonomiky a filozofie peňaženky, oceňujem zámer programového vyhlásenia vlády podporiť mediálnu osvetovú kampaň na propagovanie zdravého životného štýlu a hodnotovú orientáciu občanov Slovenskej republiky. Zostanem ešte pri tej budúcnosti, pretože smeruje k nej istá cesta. A tá cesta má len jeden rozmer, mimo toho ekonomického, samozrejme, a to je rozvoj demografie. Pravda je taká, že celá Európa vrátane Slovenskej republiky vymiera. Krátky štatistický údaj: O 45 rokov bude na Slovensku žiť o 671 000 občanov menej. Už Európska komisia pri tomto znepokojujúcom fakte, ktorý sa týka Európskej únie, konštatovala, že rozvoj demografie priamo podmieňuje aj rozvoj ekonomiky. Som rád, že jeden z programových zámerov Slovenskej národnej strany v podpore pôrodnosti a predovšetkým mladých rodín sa objavil v programovom vyhlásení tejto vlády. A teraz by som, ak dovolíte, prešiel k takému sumarizačnému hodnoteniu programového vyhlásenia vlády. Podľa Slovenskej národnej strany je to program rovnováhy zodpovednosti jednotlivca a spoločenskej solidarity, pretože toto vyhlásenie je postavené na kombinácii kresťanských princípov, európskeho hodnotového systému a národných záujmov Slovenskej republiky, čo chcem zdôrazniť, pretože mali sme pocit, že v minulých volebných obdobiach to bol neznámy pojem pre exekutívu nášho štátu. V ekonomickej oblasti Programové vyhlásenia vlády Slovenskej republiky podporuje skĺbenie hospodárskeho rastu a ekonomickej výkonnosti s rastom zamestnanosti, sociálnej súdržnosti a, čo chcem zdôrazniť, zvyšovaním kvality života pre všetkých, pretože myslím si, že všetci by mali dostať šancu. Ak k niečomu smeruje nejaká nová európska politika, tak je to predovšetkým k tým, ktorí sú znevýhodnení alebo ktorí nemajú rovnaké šance. A vlastne aj preto čerpáme z Európskej únie viac prostriedkov, než do nej, mimochodom, dávame. Táto vláda teda podľa cieľov a obsahu vyhlásenia by mohla dostať prívlastok transformačná, nie reformná, ale transformačná a vysvetlím prečo, pretože kabinet počíta so spravodlivejšou participáciou z hospodárskeho rastu, a to nielen na elitné, ale na čo najširšie spoločenské skupiny obyvateľstva. A jeho cieľom je spoločné a spoločenské dobro adresované tej najširšej skupine, teda národu. A v tom má vlastne každý šancu. Vážený pán predseda, vážené dámy a páni, budem pokračovať v hodnotení programového vyhlásenia. Chcem zdôrazniť, že je podľa mňa kooperatívne, pretože počíta so synergiou a súladom zainteresovaných strán. Je inovatívne, pretože si systémovo nevytýčilo riadenie, ale slúženie, v minulom volebnom období 600 000 ľudí trpelo súžením z dôsledku opatrení minulej vlády. Je morálne a je národné, pretože nesleduje záujem len úzkych skupín, ale mieni zohľadniť záujem verejnosti, teda štandardné presadzovanie národno-štátnych záujmov Slovenskej republiky a jej obyvateľov. Je súčasne dynamické v očakávanej zmene k lepšiemu, pretože rast je postavený na využívaní vnútorných skrytých ľudských zdrojov z motivácie, inovatívnosti a využitia vedomostí. Smeruje teda k znalostnej spoločnosti. Ak platí zásada, že silu reťaze určuje jej najslabší článok, a ak je Slovenská republika plnohodnotným členom Európskej únie, potom je toto programové vyhlásenie aj proeurópske, a to v tom, že je nástrojom na rýchlejšie dobiehanie priemeru životnej úrovne Únie. To znamená, že reálne môže zosilniť hrúbku slovenskej informačnej reťaze, a tak posilniť spoločný európsky priestor. Podľa mňa je toto programové vyhlásenie vlády stabilizačné, pretože základom spoločnosti a ekonomiky je rovnováha zdrojov a výdavkov a súčasne komplementárne doplňuje partnerstvo medzi súkromným a verejným sektorom. Je dôsledné tým, že definuje záväzky, napr. implementáciou cieľov Bielej knihy Európskej komisie o mládežníckej politike. Je nielen dôsledné, ale súčasne aj prognostické, pretože počíta s viacročným programovým rozpočtovaním. A je tu reálny predpoklad, že táto vláda nebude experimentovať, nebude robiť ad hoc opatrenia na tieto opatrenia, tak ako to bolo možno doteraz. Priznávam, že je ambiciózne. A v tomto s vami súhlasím, pretože nielen v sekcii médií si stanovilo viacero nových legislatívnych, finančných a organizačných rámcov, napr. prípravu nového zákona o Tlačovej agentúre či vyše 40-ročného tlačového zákona ešte z totalitných čias. Chcem oceniť priestor, ktorý toto programové vyhlásenie venovalo kultúre, ktorá bola v minulých volebných obdobiach zaznávanou oblasťou bez sféry priority alebo čo len akceptovania alebo náznakov zlepšenia. V sekcii médií obsahuje jasnú stratégiu, načrtnuté transparentné systémové opatrenia, zadefinovanie nevyhnutných nových štrukturálnych zmien, napr. s podmienkou na prechod na digitalizáciu televízneho vysielania. Opatrenie v tejto časti je harmonicky vyvážené medzinárodným záujmom a proeurópskym rozmerom alebo, ak chcete, duchom. V tejto súvislosti chcem vyzdvihnúť záväzok vypracovať koncepciu mediálnej výchovy, čo je momentálne nóvum, ako komplexného a komplementárneho vzdelávacieho systému spoločnosti a prípravy budúcich generácií tak, aby boli schopné správne, nezávisle a slobodne, a pritom dostatočne kriticky spracovávať, vyhodnocovať a využívať podnety, ktoré prichádzajú z prostredia médií. A dúfam, že ak nás sledujú v nejakom priamom prenose, tak v budúcnosti možno aj vďaka takémuto projektu už nebude odkázanosť na jednostranné masírovanie, lebo recipient si bude vedieť sám zhodnotiť, čo je vata, čo je balast, čo je spravodajstvo, čo je publicistika, čo je tendenčná otázka, a ďalšie problémy, s ktorými sa stretávame a s ktorými súčasne aj pracujeme. Takže v tomto smere je objektívne a odpolitizované. Týmto projektom chcem ešte zdôrazniť, že Slovensko konečne začne plniť odporúčanie Rady Európy o mediálnej výchove č. 1466 z roku 2000. Dámy a páni, toto programové vyhlásenie nazvem vyhlásením zhody a sociálno-ekonomického porozumenia medzi zamestnávateľmi a zamestnancami. V tejto súvislosti ma napadá známy príklad patricijov a plebejcov zo starého Ríma, keď jedna časť spoločnosti, tá chudobnejšia, zaznávanejšia, sa musela odsťahovať na tzv. Svätú horu na protest proti tomu, ako patricijovia s ňou zaobchádzali. A potom prišiel jeden múdry starý človek, ktorý vysvetlil ten známy príklad, že áno, že my patricijovia sme teda naozaj len ten jazyk a vy ste tie ruky, ktoré kladiete do úst tie dobrá. Čiže naznačujem niečo medzi ľavicou a pravicou alebo sociálnym a tým ekonomicky zošľachtiteľným  myslením. No a pochopili, že ani jedna, ani druhá strana nemôže existovať bez seba. Jednoducho je potrebná istá vyváženosť. A práve táto vláda si dala za cieľ vyvážiť v tom horizonte, ktorý tu bol, povedzme, 4 alebo 8 rokov dozadu, aj tú skupinu, ktorá bola doteraz zaznávaná, ktorá by sa možno pred 2000 rokmi volala spoločnosť plebejská. Programové vyhlásenie vlády je odvážne a súčasne aj zodpovedné, preto si právom pýta, úprimne povedané, aj podporu opozície alebo aspoň tých uvedomelejších jej jednotlivcov, možno preto, že je systémotvorné, keďže ciele podmieňuje definovaním prostriedkov. Opäť zdôrazním, že je spravodlivé, pretože odstraňuje aj špekulatívnosť. Je štrukturalistické tým, že odstraňuje napr. toľko kritizované regionálne rozdiely na Slovensku. Je riešiteľské tým, že sa snaží odstrániť deformácie trhu. Je konkrétne, keďže napr. v sekcii úsekov dobudovania diaľnic a rýchlostných komunikácií je v určení rastu HDP vo výške 5 %. A je tam mnoho ďalších takýchto konkrétnych príkladov, ktoré ste kritizovali, ale ktoré tam sú. Je strategické, pretože prisudzuje energetickému sektoru jeho kľúčové hospodárske postavenie. A je súčasne prorastové v tom, že napr. definuje stratégiu rozvoja Slovenskej republiky v strednodobom a dlhodobom horizonte. Toto programové vyhlásenie, dámy a páni, je aj humanistické, pretože nielen občan je subjektom, ale ak sa ho podarí naplniť, stane sa aj objektom práva a cieleného spoločného dobra. Občanov čaká, ak sa podaria naplniť jeho zámery, zjednodušenie ich vzťahu k štátu. Mimochodom, predpokladám, že niektorí z vás budú kritizovať, ako som už počul, číslo 137 alebo také nejaké že sa objavuje v tomto programovom vyhlásení vlády. Ale mali by sme si uvedomiť, že my sme občania štátu, že sme na pôde Národnej rady Slovenskej republiky a že štát je tým nevyhnutným subjektom, ktorý vytvára, ochraňuje, dáva priestor a garantuje. Na záver chcem zdôrazniť, že toto programové vyhlásenie je celostné, pretože myslí a zohľadňuje v globálnom kontexte záväzkami, právami, povinnosťami, implementáciou, ale koná a zúročuje lokálne, je to parafrázovaný jeden citát, tým, že je proslovenské s dôrazom na potreby národno-štátnych záujmov Slovenskej republiky. A preto vás prosím o vyjadrenie jeho podpory a súčasne aj vyjadrenie podpory tejto vláde. Ďakujem za pozornosť. (Potlesk.)